**Мектепке дейінгі жастағы балалардың оқу іс-әрекетіндегі**

**ойынның технологиялық маңызы** «Ойын – бала үшін өмірлік тәжірибе» (М. Жұмабаев)

 Қазіргі уақытта балаларды оқытуға арналған әдістемелер соның ішінде ойын технологиясы кеңінен пайдалану үстінде. Яғни, ойындарды игеру балалардың жан - жақты болуына зор ықпалын тигізеді. Балалардың оқу іс – әрекетіне қызығушылықтарын арттыру үшін ойын элементтерін тиімді пайдалану керек.

 Ойын дегеніміз - жас ерекшелікке қарамайтын, адамның көңіл - күйін көтеретін, ойландыратын үрдіс. Ойын - төзімділікті, алғырттықты, тапқырлықты, ұқыптылықты, ізденімпаздықты, іскерлікті, дүниетаным өрісінің көлемділігінің, көп білуді, сондай - ақ, басқа да толып жатқан сапалылық қасиеттердің қалыптастыруға үлкен мүмкіндігі бар педагогикалық, тиімді әдістерінің бipi.
В. А. Сухомолинскийдің сөзімен айтар болсақ, «Ойынсыз ақыл ойдың қалыпты дамуы жоқ» және болуы да мүмкін емес. Ойын дүниеге қарай ашылған үлкен жарық терезе іспетті, ол арқылы баланың рухани сезімі жасампаз өмірімен ұштасып, өзін қоршаған дүние туралы түсінік алады. Ойын дегеніміз – ұшқын, білімге құмарлық пен еліктеудің маздап жанар оты.

 Ойынның технологиялық негізгі ерекшелігі – балалар үн-түнсіз ойнамайды. Тіпті жалғыз болғанның өзінде де сөйлесіп жүреді. Ойын барысында сөйлесу қарым-қатынасы үлкен рөл атқарады. Сөйлесе жүріп, балалар пікірлесіп, әсер алысып, ойынның түпкі ниеті мен мазмұнын анықтайды. Ойынның негізгі құрылымдық элементтері мыналар: педагогтің жетекшілігмен жүргізілетін, құрылымдалған, еркін ойын түрлері.

 **1.Педагогтің жетекшілігімен жүргізілетін ойында** педагог ойынға қажетті материалдармен балаларды қамтамасыз етіп, ойынды бастап береді немесе ойынды бағыттау не баланы бағдарлау үшін ойынға қосылады. Педагогтің жетекшілігімен жүргізілетін ойын барысында әдетте балаға қашан және не істеу керектігі жөнінде нұсқаулар беріледі. Педагогтің жетекшілігімен жүргізілетін ойынның/тапсырманың нақты аяқталу кезеңі болуы ойын барысында өрбуі мүмкін әртүрлі нұсқалар санын шектейді. Бұл баланың ойынды қабылдауын жеңілдетеді. Сонымен қатар ойынның айқын құрылымы балаға ойынның ақырғы нәтижесіне жету үшін қандай қадамдар мен іс-әрекеттерді орындау қажет екендігін түсінуге мүмкіндік береді. Педагогтің жетекшілігімен жүргізілетін ойынның ерекшеліктері балалар үшін алаңсыз ойнауға жағдай жасалған ойын оқу ортасын қамтамасыз етеді, бала мұндай ортада басқа балалармен өзара қарым-қатынаста ойынға қажет дағдыларын дамыта алады. Бала ойын ережелеріне сәйкес іс-әрекеттерді ұғынып алған соң, ойынды өз бетінше бастап, басқалардың көмегінсіз өзі аяқтай алатын болады.

 **2.Құрылымдалған ойын** – мектеп жасына дейінгі балаға белгілі бір дағдыларды үйретуге және дамытуға бағытталған ойын түрінде ұйымдастырылатын іс-шара. Құрылымдалған ойынға әртүрлі қимыл-қозғалыс ойындары мен жаттығулар (секіру, өрмелеу), суды, құмды, саз балшықты пайдаланатын ойындар, арт-терапия түріндегі ойындар (саусақпен, қылқаламмен, пастель бояулармен, түрлі түсті қарындаштармен сурет салу) жатады. Сонымен қатар балаларды еңбекке баулу жұмыстарын да (кір жуу, жинау, гүлдерді суару, жапырақтарын сүрту, ойыншықтарды жуу т.б.) үйретуімізге болады.

 Құрылымдалған ойында қолдануға болатын материалдарға су, құм, саз, ермексаз жатады, бала бұлардың көмегімен өзінің ой-сезімдерін білдіре алады. Бұл материалдар сондай-ақ сублимацияның дамуына ықпал етеді. Атап айтқанда, құрылымдалған материалмен жұмыс істеуге арналған сабақ ойын терапиясының ерте кезеңдерінде, баланың сезімдері әлі қалыптасып және саналы түрде сезінгенге дейін ерекше маңызды. Балалардың сумен, бояулармен, сазбен ойнауы олардың өз сезімдерін білдіруіне және белгілі бір нәтижеге, жетістікке жету сезімін сезінуге мүмкіндік береді

 **3.Еркін ойын** нақты шекаралары мен ережелері жоқ, бала қалағанын жасайтын ойын түрі. Бұл ойынның маңыздылығы балалардың өзара қарым-қатынасын дамытуымен байланысты. Еркін ойын балалардың талқылау, проблеманы шешу, қақтығыстардың алдын алу, келісімге келу және т.б. қарым-қатынас дағдыларын қалыптастырады. Балалар 2-3 жастан бастап аса белсенді бола бастайды. Олар өз белсенділігін тынымсыз іс-әрекеттері арқылы көрсетеді: ойыншықтарды алып бөлменің бір шетінен екінші шетіне жүгіреді, аласа орындықтарға, дивандарға өрмелеп мінеді және қайта түседі, әрі-бері жүреді немесе жүгіреді, автомашиналар мен басқа да дөңгелекті ойыншықтарды жүргізеді, допты лақтырады немесе тебеді, т.б. Өз бетінше еркін қимыл-қозғалыс жасау бала дамуының маңызды шарттарының бірі болып табылады, сондықтан балабақша тәрбиешісі бөлмеде де, ауладағы алаңда да балалардың қимыл-қозғалысын жетілдіруге қажетті бос орынның, ойыншықтар санының, құрал-жабдықтардың жеткілікті болуын қадағалауы тиіс.

 Педагог балалардың өз бетінше еркін ойынына жанама түрде жетекшілік жасай білуі керек. Ол ойынды бақылай отырып, кімнің қай ойынды немесе ойыншықты ойнай алмайтынын, кімнің аз қозғалатынын, ал кімнің, керісінше, тынымсыз екенін байқауы тиіс. Балалардың дербес ерекшеліктері мен мүмкіндіктерін ескере отырып, педагог олардың іс- әрекетін мұқият басқарып отырғаны жөн. Ол балалардың біреуіне жаңа ойыншықпен ойнауды үйренуіне көмектеседі, енді біреуіне бірге доп ойнауды ұсынады, ал тағы біреуіне тыныш отырып ойнайтын ойын тауып бере алады. Әдетте кішкентай балалар, әсіресе,

кіші жас тобының балалары жеке ойнағанды жақсы көретінін ескере отырып, педагог олардың жеке ойнауына мүмкіндік беруі тиіс, сонымен қатар балаларды бірлескен ойынға тартуға ұмтылуы керек.

 Еркін ойын баланың өмірінде толыққанды орын алуы керек және ережелерге негізделген құрылымдалған ойындардан көбірек болуы керек. Еркін ойын арқылы бала өзінің эмоциялық көңіл-күйін қалпына келтіреді, өмірдегі көңілсіз жағдайларды еңсереді, ойын барысында бастаманы өз қолына алады. Әрбір бала ойнай алады, оған ойнауды үйретудің қажеті жоқ, тек баланың еркін ойнауына жағдай жасау керек.

 Психологиялық тұрғыдан алып қарағанда мектепке дейінгі балалар белсенді және өте қозғалмалы болып келеді. Бұл жастағы балалар өздерін еркін ұстап, ойынға аса қызығумен қатысады, өзінің айналасындағы нәрселерді көріп, соны бейнелеуді ұнатады. Рөлдік ойындарды табысты және қарқынды жүргізе біледі.

Ойын іс - әрекеті зерттеуші, дамытушы, үйретуші болып тәрбиешінің негізгі іс - әрекетін құрайды.

 **Ойын түрлері:**

* Шығармашылық ойыны
* Сюжеттік рөлдік ойыны
* Қимылды ойындар
* Ұлттық ойындар
* Дидактикалық ойыны

 Тәрбиеші балалармен ойынды (заттармен, үстел үсті және сөздік ойын) үш түрлі етіп өткізуіне болады.

 «Дәл осындайды тауып ал», «Салыстыр да, атын ата», «Қай ағаштың жапырағы», «Бірдей ойыншықты тап», «Қайсысы көп, қайсысы аз», «Суретті құрастыр», «Қандай затқа ұқсайды?», «Қай сурет тығылды?», «Бір сөзбен ата», «Кім байқағыш», «Қиылған суреттер», «Ұқсасын тап», «4 - ші не артық?» «Есіңде сақта», «Сөз ойла», «Сөз құра», «Жұмбақ ойла», «Жақсы - жаман», «Жалғастыр», «Үш сөз ата»

 Бұл аталған ойындар мен тапсырмалар балалардың сөздік қорын дамыта отырып, бір — бірімен достығын арттырып және саусақ бұлшық етін дамытады.

 Сонымен бірге, қазіргі таңда нейрогимнастикалық ойындарды да пайдаланып жүрміз.

 Нейрогимнастика дегеніміз – бұл мидың жан-жақты және екі жарты шардың жаттығуына арналған көп бағытты жаттығулар жиынтығы. Бас миы бұл өте күрделі, әрі қиын құрылым және оны дамытудың көптеген түрлері де бар. Бас миында бұлшықеттер бар. Денедегі бұлшықеттерімізді қалай физикалық жаттығулар арқылы дамытатын болсақ, бас миындағы бұлшықетті де дамыту қажет. Бас миы екі жарты шарға бөлінеді оң жақ және сол жақ. Сол жақ жарты шар логикалық ойлауға және ойлаудың шапшаңдығына, сөйлеу тіліне жауап береді. Сол жақ жарты шарды дамыту үшін күнделікті математикалық жаттығуларды, логикалық құрастырғыштарды, сөзжұмбақ, ребустар сияқты істермен айналысу қажет. Ал, оң жақ жарты шар кеңістікті қабылдауға, шығармашылық қабілетіне жауап береді. Оң жақ жарты шарды дамыту үшін әр түрлі кино фильмдер, саяхаттау, дене шынықтырумен айналысу қажет. Ал нейрогимнастика болса екі жарты шарды бірдей дамытуға арналған жаттығулар жиынтығы болып табылады. Мұнда бала ең бірінші ол жаттығулардың жасалып жатқандығын көреді және оны жасау үшін ойлануы керек, есте сақтау қажет және оны қимыл түрінде көрсете алуы керек. Бұл жерде тек мидың бір жарты шары ғана емес екі жарты шары да және қимылдардың үйлесулігі дамиды. Өзім қолданып жүрген ойындар: «Симметриялы өрнектер», «Жұдырық-қабырға-алақан», «Құлақ, мұрын, шапалақ», «Жұдырық-алақан» т.б.

 **Балалар ойын арқылы нені үйренеді?**

 1.Бала өзі үшін аса маңызды дербес әрекет ету сезімін дамытады. Бұл балаға бірдеңені өз бетінше жасауына, өз мүмкіндігін сынап көруіне, қателіктер жасап, олардың салдарын түсінуіне мүмкіндік береді, өзінің жасаған іс-әрекетіне қанағаттану сезімін сезінуіне, сондай-ақ өзінің атқарған жұмысы үшін мадақтау алуына және өзінің пайдалылығын сезінуіне мүмкіндік береді.

 2.Бақылау сезімі. Бала өз өмірін бақылауды үйренуі керек. Балалық шақта бұл ойын арқылы жүзеге асады. Соның нәтижесінде бала ережелерді қадағалауды үйренеді, ал бұл оған келешекте ересек өмірінде көмектеседі.

 3.Таңдау жасау мүмкіндігі. Балада іс-әрекетті таңдау еркіндігі болуы керек. Ойын барысында таңдау мүмкіндігін қамтамасыз ету арқылы біз баланы таңдауды жасауға, оның салдарымен бетпе-бет келуге, шешім қабылдауға дағдыландырамыз. Мұның бәрі келешектегі ересек өмірге дайындық болып табылады.

 4.Ойын арқылы әлеуметтену. Алғашында бала жалғыз өзі ойнайды, 2,5 жастан кейін ол қоғамға, басқа балаларға қызығушылық таныта бастайды. Ойын арқылы балалар қарым-қатынас жасауды үйренеді. Одан гөрі есейген шақта балалар кейбір ойын ережелерін өздері ойлап таба бастайды, мұндай ережелерді басқалармен бірлесе таңдайды, дәлелдерге сүйене отырып пікір таластырады, осы ережелерді саналы түрде ұстанады, тіпті ережелерді сақтамаудың салдарын да қарастыра алады. Бұл балаларға қоғамның қалай жұмыс істейтінін, олардың қоғамда қалай жұмыс істеуі керектігін, жалпы ережелердің не үшін қажет екендігін түсінуіне мүмкіндік береді.

 5.Балалардың шынайы өмірде кездесетін әртүрлі сценарийлерді бастан кешіруі. Балалар әрқашан өздерінің күнделікті тәжірибесіне (отбасында, аулада, мультфильмдерде) негізделген ойындарды ойлап табады. Олар өздері соған ұқсас сценарий жасап, оны ойын түрінде бастан өткізіп, осындай сценарийлер арқылы өздерін сынап көреді. Басқарылатын ойындар арқылы ересектер балаларға қауіп-қатерлер, өрт қаупі, баланы бейтаныс ересек адам алып кеткісі келетін және т.б. әртүрлі жағдайларда қалай әрекет ету керек екендігін үйрете алады.

 Қорытындылай келе, ойын балалардың таным белсендігін жандандыратын, өздігінен ойлауын дамытатын тәсілдердің бірі. Олар кез - келген оқу материалын қызықты да тартымды қылып, балалардың көңіл - күйін көтеруге, өздерінің жұмыстарына қанағаттануға және өтілген тақырыпты жеңіл меңгеруге көмектеседі. Тақырыпты ашу барысында ойын арқылы дамытуға арналған тапсырмалар жүйелі қолданылып, ұйымдастырылып отырса сонда ғана тәрбиешінің тақырып мақсатын ашуына мүмкіндік береді.